als_Latn dik_Latn sag_Latn
Koeficientet, MAS: Kujdes në zgjedhjen e lëndëve!Sociale e Mërkurë, 11 Mars, 2015 | 16:37 pm
Ethet e Maturës Shtetërore 2015 sapo kanë nisur. Maturantët që duan të vijojnë studimet e larta për këtë vit akademik kanë nisur me hapin e parë, që është plotësimi i formularit ku listohen 2 lëndët që do të japin si provime me zgjedhje. Ministria e Arsimit apelon për kujdes të veçantë në përzgjedhjen e lëndëve me zgjedhje.
“Gjatë aplikimit në formularin A1, maturantët duhet të kenë kujdes të përzgjedhin mirë lëndët me zgjedhje, duke parë koeficientet që këto lëndë kanë në programin e studimit që ata preferojnë”, shprehet zv.ministrja Nora Malaj.
Ata që konkurrojnë këtë vit për në universitet, kanë që dje në dorë listën me koeficientet me anë të të cilëve mund të përllogarisin se me cilat lëndë kanë më shumë mundësi për t’u shpallur fitues në një nga degët që preferojnë. Kjo i çon ata drejt një zgjedhjeje të drejtë në formularin A2. Theksojmë se Matura Shtetërore e këtij viti ka të njëjtat koeficiente me vitin e shkuar.
Drejtoresha e Agjencisë Kombëtare të Provimeve sqaron se caktimi i koeficienteve është kompetencë e universiteteve, të cilat hartojnë listën bazuar në prioritetet që kanë. Matura Shtetërore e sivjetshme i ka qëndruar besnike asaj të vitit të kaluar. Asnjë ndryshim thelbësor nuk është ndërmarrë nga Ministria e Arsimit.
“Nuk mund të bënim dot asnjë ndryshim. Nëse do të bënim diçka të tillë, duhet ta kishim lajmëruar që në klasën e 10, kemi respektuar këtë për shkak të detyrimit që kishim me ta”, shpjegon Malaj.
I vetmi ndryshim është niveli i gjuhës së huaj, anglishtes, e cila edhe këtë vit do të jetë një ndër 3 lëndët me detyrim. Por këtë vit shkalla e vështirësisë do të jetë më e lartë, nga A1 që ishte vitin e kaluar në nivelin B1.
“Edhe sivjet, gjuhën e huaj nuk e futëm në përllogaritje, duke pasur parasysh problematikat që kemi pasur me mësuesit në zonat e thella rurale”. Ndonëse vlerësimi i gjuhës së huaj do të pasqyrohet në certifikatën e Maturës Shtetërore, njësoj si një vit më parë, pikët e provimit të saj nuk do të jenë pjesë e përllogaritjes totale të pikëve për maturantët.
Ndërkaq, për vitin e ardhshëm shkollor, 2015- 2016, me hyrjen në fuqi të projektligjit të ri për arsimin e lartë, do të pësojë ndryshime edhe procedura e Maturës Shtetërore. Ashtu si çdo vit, masa të rrepta janë parashikuar për mbarëvajtjen e provimeve. Bllokuesit e valëve, të njohur ndryshe si zhurmuesit, nuk do të lejojnë kopjimin në provime. Ndonëse një masë e tillë është marrë edhe vitet e kaluara, nuk ka penguar maturantët apo persona të tjerë që të nxjerrin në rrugë informale tezën, përpara se të dalin vetë nga provimet. Po ashtu, një tjetër masë e përcaktuar në rregullore ka të bëjë me shpërndarjen dhe grumbullimin e materialeve të provimeve, proces që do të bëhet me procesverbal.
Ndërsa administruesit e provimeve duhet të deklarojnë paraprakisht me shkrim se nuk kanë asnjë të afërm maturant pjesëmarrës në provimet e maturës.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn